***Άραβες***

*(σελ.26-30)*

***(Οδηγίες μελέτης)***

1. Μελετήστε το κείμενο στις σελίδες 26-30 του βιβλίου σας. Δώστε έμφαση στα εξής σημεία:

**Α-Η εξάπλωση των Αράβων**

* Η εξάπλωση των Αράβων συνδέεται με τη μεταστροφή τους στο **Ισλάμ** τον 7ο αι.
* Το Ισλάμ είναι μονοθεϊστική θρησκεία, που ιδρύθηκε από τον Μωάμεθ, που χρησιμοποίησε στοιχεία από τον Χριστιανισμό και τον Ιουδαϊσμό. Το έτος 622, **έτος της Εγίρας** (= φυγής του Μωάμεθ από τη Μέκκα στην Μεδίνα) είναι η αφετηρία της χρονολογίας των Αράβων.
* Ιερό βιβλίο του Ισλάμ είναι το **Κοράνι**, που απαιτεί από τους **μουσλίμ** (= πιστούς) να διαδώσουν το Ισλάμ με **τζιχάντ** (= ιερό πόλεμο κατά των «απίστων»), με έπαθλο για τους μάρτυρες της πίστης τον Παράδεισο.
* Αξιοσημείωτο είναι ότι το Κοράνι απαγορεύει την επιβολή του Ισλάμ αναγκαστικά στους Χριστιανούς και στους Ιουδαίους.
* Η ορμή των Αράβων λόγω του τζιχάντ τους οδήγησε στην κατάκτηση μέσα σε έναν αιώνα όλων των χωρών στην ανατολική και νότια Μεσόγειο, μέχρι και την Ισπανία. Το Βυζάντιο περιορίζεται στη Μικρά Ασία ανατολικά.
* Οι Άραβες ήρθαν συχνά σε σύγκρουση με τους Βυζαντινούς, κατακτώντας αρκετά νησιά στην ανατολική Μεσόγειο (Κρήτη και Κύπρο μεταξύ άλλων).
* Το Βυζάντιο **αναχαίτισε τους Άραβες** με το **υγρό πυρ**, με τα απόρθητα τείχη της Κωνσταντινούπολης και με τον **θεματικό στρατό (ακρίτες)**.
* Καταλαμβάνοντας τη Β. Αφρική, οι Άραβες πέρασαν από το Γιβραλτάρ και κατέλαβαν την Ισπανία. Τους σταμάτησε σε γαλλικό έδαφος στο **Πουατιέ** ο **Κάρολος Μαρτέλος** το 732.

**Β-Το εμπόριο και ο πολιτισμός του Ισλάμ**

* Οι Άραβες και οι Εβραίοι υπήρξαν εξαιρετικοί έμποροι και ονομάστηκαν **μεταπράτες** (= μεσάζοντες) **του διεθνούς εμπορίου**.
* Από τον 9ο αι. οι Άραβες ταξίδευαν στην Άπω Ανατολή (Ινδία, Κίνα και ΝΑ Ασία) και μετέφεραν στα λιμάνια της Μεσογείου τα περιζήτητα μπαχαρικά και είδη πολυτελείας.
* **Εμπορικές καινοτομίες** των Αράβων ήταν:

-οι εμπορικές εταιρείες

- το τσεκ (= εμπορική επιταγή)

- το πιστωτικό σύστημα (→ τράπεζες)

* Οι Άραβες ανέπτυξαν, επίσης, **τα γράμματα**, ιδρύοντας βιβλιοθήκες και πανεπιστήμια, μεταφράζοντας αρχαία χειρόγραφα και αναπτύσσοντας αξιόλογη λογοτεχνία.
* Στην **τέχνη** επηρεάστηκαν πολύ από τους Βυζαντινούς, αλλά υιοθέτησαν για θρησκευτικούς λόγους την **ανεικονική τεχνοτροπία**. Χαρακτηριστικά δημιουργήματα της τέχνης τους είναι τα τεμένη (= τζαμιά), μωσαϊκά και λαμπρά έργα μικροτεχνίας (→ **αραβουργήματα**).
* Στην **επιστήμη** οι Άραβες πρόσφεραν σημαντικά σε τομείς όπως τα Μαθηματικά (→ άλγεβρα), η Γεωγραφία (→ μακρινά ταξίδια), η Αστρονομία, η Χημεία (→ θειικό οξύ και οινόπνευμα), η Ιατρική (→ φάρμακα και εγχειρήσεις).
* Επίσης, εισήγαγαν εφευρέσεις όπως το χαρτί (το έφεραν από την Κίνα) και νέες καλλιέργειες (βαμβάκι, λεμόνι, ζαχαροκάλαμο κ.ά.).